43 हजार करोड़ की सबमरीन डील पर चर्चा, वज्र टैंकों के लिए फ्यूल पम्प खरीदेगा भारत
Germany Defense Minister Boris Pistorius Visits India to Discuss Defense Cooperation जर्मनी के रक्षा मंत्री बोरिस पिस्टोरियस आज 4 दिन के दौरे पर भारत आ रहे हैं। वो रक्षा मंत्री राजनाथ सिंह से मुलाकात करेंगे।
भारत दौरे पर आए जर्मनी के डिफेंस मिनिस्टर बोरिस पिस्टोरियस ने मंगलवार को राजनाथ सिंह से मुलाकात की। करीब दो घंटे चली मीटिंग में 43 हजार करोड़ रुपए की सबमरीन डील पर चर्चा हुई। 
इसके अलावा भारत ने जर्मनी से अपने के-9 वज्र टैंक्स के लिए फ्यूल पम्प की भी डिमांड की है। रूस-यूक्रेन जंग की वजह से रूस इनकी सप्लाई नहीं कर पा रहा है। भारत ने जर्मन डिफेंस मिनिस्टर को एक लिस्ट भी सौंपी है। इसमें उन मिलिट्री इक्युपमेंट्स की डिमांड की गई है जो भारत जल्द चाहता है। 
डिफेंस कॉरिडोर बना सकता है जर्मनी
भारत ने जर्मनी को उत्तर प्रदेश और तमिलनाडु में डिफेंस कॉरिडोर्स बनाने का ऑफर भी दिया है। दोनों रक्षा मंत्रियों की बातचीत में चीन के हिंद महासागर क्षेत्र में उठाए जा रहे कदमों पर भी विचार हुआ। 2015 के बाद पहली बार कोई जर्मन डिफेंस मिनिस्टर भारत दौरे पर आया है। 
जर्मनी के सबमरीन्स के बारे में कहा जा रहा है कि इन्हें भारत में ही बनाया जाएगा। हालांकि, इसका औपचारिक ऐलान होना बाकी है। दोनों देशों के बीच 23 साल पहले स्ट्रैटेजिक पार्टनरशिप शुरू हुई थी। मीटिंग में CDS अनिल चौहान भी मौजूद थे। 
इससे पहले पिस्टोरियस ने नेशनल वॉर मेमोरियल जाकर शहीदों को श्रद्धांजलि दी। राजनाथ सिंह की मौजूदगी में उन्हें गार्ड ऑफ ऑनर दिया गया। 
भारत की रूसी हथियारों पर निर्भरता हमारे पक्ष में नहीं
इससे पहले सिंगापुर में शांगरी-ला डायलॉग के बाद पिस्टोरियस ने कहा था- भारत की रूसी हथियारों पर निर्भरता जर्मनी के पक्ष में नहीं है। डीडब्ल्यू न्यूज से बात करते हुए पिस्टोरियस बोले- भारत लंबे समय से डिफेंस से जुड़ी जरूरतों के लिए रूस पर निर्भर रहा है। वहीं 2022 की शुरुआत में यूक्रेन जंग शुरू होने के बाद भारत कम दाम में रूस कच्चे तेल का प्रमुख दावेदार बन गया है।
2024 में इंडो-पैसिफिक क्षेत्र में तैनात होगी जर्मन नौसेना
पिस्टोरियस ने कहा- भारत रूस पर हथियारों रक्षा से जुड़ी तकनीकों के लिए बहुत हद तक निर्भर है। ऐसे में जर्मनी भविष्य में भारत के साथ साझा हित नहीं देख पाएगा। हम इसे बदल नहीं सकते हैं। यह ऐसा मुद्दा है जिसे हमें दूसरे साझेदारों के साथ मिलकर हल करना है, लेकिन मैं बताना चाहूंगा कि हम इंडोनेशिया और भारत जैसे अपने साथियों के सहयोग के लिए तैयार हैं।
पिस्टोरियस बोले- भारत एक मजबूत पार्टनर है। अगले साल, जब जर्मन नौसेना को फिर से इंडो-पैसिफिक क्षेत्र में तैनात किया जाएगा, तब हम भारतीय नौसेना के साथ युद्धाभ्यास करने की योजना बना रहे हैं।
पिस्टोरियस बोले- भारत-जर्मनी 23 सालों से पार्टनर्स
उन्होंने कहा- भारत और जर्मनी के बीच पिछले 23 साल से स्ट्रैटेजिक पार्टनरशिप जारी है। 2022 में मुंबई में जर्मन नौसेना ने पोर्ट का दौरा किया था जो सफल रहा था। अब हम अगले साल 2 जर्मन जहाजों को गोवा के पोर्ट पर भेजने की योजना बना रहे हैं। इस दौरान हम भारतीय नौसेना के साथ जॉइंट एक्सरसाइज भी करेंगे।
जर्मनी के रक्षा मंत्री बनने के बाद बोरिस पिस्टोरियस का ये पहला भारत दौरा है। उन्हें 17 जनवरी को रक्षा मंत्री नियुक्त किया गया था। भारत यात्रा के दौरान पिस्टोरियस नई दिल्ली में डिफेंस क्षेत्र में स्टार्ट-अप्स शुरू करने वाली कंपनियों से भी मुलाकात करेंगे। इसके बाद वो मुंबई में वेस्टर्न नेवल कमांड के हेडक्वार्टर सहित भारत की नेवी के लिए युद्धपोत और पनडुब्बियां बनाने वाले मझगांव डॉक शिपबिल्डर्स लिमिटेड का भी दौरा कर सकते हैं।